Flere borgere i Hirtshals var onsdag formiddag bekymrede over de mange politibetjente og redningsfolk ved Hirtshals Havn og i vandet ud for. Et bud gik på, om en person mon var druknet. Men der er slet ingen grund til panik - det er altsammen blot en øvelse. Øvelsen er arrangeret af Søværnet, Nordjyllands Beredskab og Nordjyllands Politi. Her laver de onsdag formiddag et fingeret olieudslip, hvor instanserne sammen skal få kontrol over situationen. - De træner i at inddæmme olie, der er sluppet ud i vandet - og sikre havmiljøet, fortæller Jesper Ludvigsen, der er indsatsleder ved Nordjyllands Beredskab. 'Ulykke' med skibskollission Øvelsen byder også på træning for redningsmandskabet. - Der er 'sket' en skibskollission 2-3 sømil ud for Hirtshals Havn, og to personer er faldet i vandet. Dem skal vi have op og sendt til behandling så hurtigt som muligt, fortæller indsatslederen om den opstillede situation. Onsdag formiddag er øvelsen stort set overstået, men skulle man se politi eller beredskab ved havnen i Hirtshals i dag eller en af de kommende dage, så er det formentlig en del af øvelsen.

Opsummering:
Nordjyllands Beredskab, Søværnet og Nordjyllands Politi afholder fælles øvelse i redning og miljøforurening til havs.